Ole M. Nielsen (KRF), 2000-05-25:
Jeg tillader mig den lille tur her som privatist, fordi jeg konstaterer, at intet er umuligt for en SR-regering, og det er jeg utryg ved.
Det har vist sig i pressen de sidste par dage,
at det kunne lade sig gøre.
Nu har jeg ganske vist hørt, at ministeren hernede på gulvet i formiddag har sagt til kolleger, at beslutningen ikke er truffet, men i eftermiddag klokken 4 fik jeg oversendt et tresiders notits med hastepost fra ministeren, der til fulde fortæller, at beslutningen er truffet.
Jeg håber stadig væk, at det ikke er helt rigtigt, og derfor vil jeg kæmpe imod det.
Ministeren har tidligere sagt, at storcentre ødelægger og dræber det lokale handelsmiljø i byernes centrum, og han har sagt, at det er vigtigt at få bremset butiksdøden, fordi han tror, det spiller en rolle for vores miljø, at vi har nogle levende byer, at Danmark ikke kun er for dem med bil, men at man har mulighed for at bevare de gamle butiksgader.
Jeg er fuldstændig enig med ministeren, men nu mener han altså bare noget andet.
Det er en kovending, det er et løftebrud, det er værdisvigt.
Jeg ved ikke, hvad jeg skal kalde det.
Ministeren løber fra alt, hvad vi har været enige om.
Hvad er fredninger værd?
Området på Amager var fredet og blev taget op, fordi man skulle lave noget visionært derude, og så laver man et butiksskur.
Danmarks Naturfredningsforening sætter spørgsmålstegn ved regeringens miljøpolitik.
Det synes jeg der er god grund til.
Hvad kan vi andre have tillid til?
En minister, der taler følelsesladet om miljøindsatsen, indtil det altså handler om penge?
Det kan jeg godt forstå, for der mangler penge i Ørestadsselskabet, men det må man kunne løse på en anden måde.
Jeg kender også det historiske ansvar, som ministeren har for det projekt, og det kan godt være dyrt at indløse den slags ansvar, men det behøver ikke gå ud over butiksstrukturen i byerne, miljøet, planlægningen osv. Hvordan kan det radikale regeringsparti være tjent med en minister, der tager sådan en kovending uden overhovedet at orientere sine regeringspartnere, så vidt jeg har forstået?
De, der har været til stede i salen i dag, har i hvert fald ikke vidst noget om det.
Sådan et storcenter vil suge omsætning til sig fra hele Østdanmark.
Det kommer så nogle få år efter, at Fisketorvet hernede er blevet bygget færdigt.
Det vil ødelægge handelsmiljøer på Amagerbrogade, i City, i Roskilde, i Køge, ja, som sagt i hele Østdanmark.
Det er selvfølgelig meningen med det.
Det vil ødelægge trafikstrukturen, det vil ødelægge målene for CO2-udledning, osv. osv.
Og hvad skal vi sige til de provinsbyer rundtomkring i Danmark, som vi har forbudt at bygge centre på over 3.000 m2, men nu skal vi have et på 60.000 m2 i Ørestaden, for nu mangler der altså penge til ministerens projekt?
Det er tåbeligt, men jeg erkender, at når det kommer an på stemmer, så står man af.
Det gælder altså målsætningen for trafikkens CO2-udledning, som man har opgivet.
Den skal indløses af andre sektorer, for der er jo stemmer i bilisterne.
Hvad er der blevet af visionerne for Ørestaden, som skulle været et hightech-center, et IT-center med fancy virksomheder osv.?
Jeg mener, at man skulle have haft is i maven og have fundet en anden finansiering i et stykke tid.
De bliver penge værd.
De ligger tæt ved et motorvejsnet, tæt ved en hovedstad og tæt ved en lufthavn.
Man skulle have haft tid til at vente i stedet for at ødelægge det med den slags projekter her.
Hvad er landsplanlægning, miljø, bæredygtighedssnak værd? Hvad er selvstændige erhvervsdrivende værd i sådan et projekt som det her?
Det går ud over de selvstændige erhvervsdrivende.
De mange mindre udvalgsbutikker forsvinder fra bycentrene, og vi får nogle kedelige bycentre.
Miljø er altså noget, man går ind for, hvis det er de andre, der skal gøre noget ved det, men hvis det kommer i vejen for ens egne planer, så skidt med det.
Hvis det kommer i vejen for regeringen, så dropper man de flotte målsætninger.
Jeg må sige, det varer længe, inden vi er til salg for slesk tale om miljø igen.
Jeg håber, at ministeren har denne her kattelem, og jeg håber, at der er nogle, der vil hjælpe ham med at få den åbnet, så vi kan få det her projekt stoppet.